REGULAMENTUL (CE) NR. 649/2009 AL COMISIEI
din 23 iulie 2009
de adaptare a anumitor cote de pescuit pentru 2009 în contextul gestionării interanuale a cotelor de pescuit
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (1), în special articolul 23 alineatul (4),
având în vedere Regulamentul (CE) nr. 847/96 al Consiliului din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit (2), în special articolul 4 alineatul (2),
întrucât:
(1)
În conformitate cu articolul 23 alineatul (4) din Regulamentul (CE) nr. 2371/2002, atunci când Comisia a stabilit că un stat membru a depășit posibilitățile de pescuit ce i-au fost alocate, Comisia operează deduceri din viitoarele posibilități de pescuit ale statului membru respectiv.
(2)
Articolul 5 din Regulamentul (CE) nr. 847/96 stabilește criteriile și condițiile conform cărora Comisia poate opera aceste deduceri.
(3)
În conformitate cu articolul 4 alineatul (2) din Regulamentul (CE) nr. 847/96, statele membre pot solicita Comisiei, înainte de 31 octombrie a anului de aplicare a cotei, să rețină un procentaj maxim de 10 % din cotă în vederea transferării pe anul viitor. Comisia adaugă cantitatea reținută la cota relevantă.
(4)
Regulamentul (CE) nr. 2015/2006 al Consiliului din 19 decembrie 2006 de stabilire, pentru 2007 și 2008, a posibilităților de pescuit pentru navele comunitare în ceea ce privește anumite rezerve de pești de adâncime (3), Regulamentul (CE) nr. 1404/2007 al Consiliului din 26 noiembrie 2007 de stabilire a posibilităților de pescuit și a condițiilor aferente pentru anumite resurse halieutice și grupuri de resurse halieutice, aplicabile în Marea Baltică pentru 2008 (4), Regulamentul (CE) nr. 1579/2007 al Consiliului din 20 decembrie 2007 de stabilire a posibilităților de pescuit și a condițiilor aferente aplicabile pentru 2008 în Marea Neagră pentru anumite resurse halieutice și grupuri de resurse halieutice (5) și Regulamentul (CE) nr. 40/2008 al Consiliului din 16 ianuarie 2008 de stabilire, pentru 2008, a posibilităților de pescuit și a condițiilor conexe pentru anumite stocuri de pești și grupe de stocuri de pești, aplicabile în apele comunitare și, pentru navele comunitare, în apele în care sunt necesare limitări ale capturilor (6) stabilesc cote pentru anumite stocuri pentru 2008 și menționează ce stocuri pot face obiectul măsurilor prevăzute de Regulamentul (CE) nr. 847/96.
(5)
Regulamentul (CE) nr. 1139/2008 al Consiliului din 10 noiembrie 2008 de stabilire pentru anul 2009 a posibilităților de pescuit și a condițiilor aferente aplicabile pentru anumite resurse halieutice în Marea Neagră (7), Regulamentul (CE) nr. 1359/2008 al Consiliului din 28 noiembrie 2008 de stabilire, pentru 2009 și 2010, a posibilităților de pescuit pentru navele comunitare în ceea ce privește anumite stocuri de pești de adâncime (8), Regulamentul (CE) nr. 1322/2008 al Consiliului din 28 noiembrie 2008 de stabilire a posibilităților de pescuit și a condițiilor aferente pentru anumite resurse halieutice și grupe de resurse halieutice aplicabile în Marea Baltică pentru 2009 (9) și Regulamentul (CE) nr. 43/2009 al Consiliului din 16 ianuarie 2009 de stabilire, pentru 2009, a posibilităților de pescuit și a condițiilor conexe pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în ape în care sunt necesare limitări ale capturilor (10) stabilesc cote pentru anumite stocuri pentru 2009.
(6)
Pentru Regatul Unit, Irlanda și Polonia, unele dintre aceste cote pentru 2009 au fost adaptate prin Regulamentul (CE) nr. 147/2007 al Comisiei din 15 februarie 2007 de modificare a anumitor cote de pescuit pentru perioada 2007-2012 în conformitate cu articolul 23 alineatul (4) din Regulamentul (CE) nr. 2371/2002 al Consiliului privind conservarea și exploatarea durabilă a resurselor piscicole în conformitate cu politica comună în domeniul pescuitului (11) și prin Regulamentul (CE) nr. 635/2008 al Comisiei din 3 iulie 2008 de adaptare a cotelor de pescuit de cod care urmează să fie alocate Poloniei în Marea Baltică (subdiviziunile 25-32, apele CE) în perioada 2008-2011 în temeiul Regulamentului (CE) nr. 338/2008 al Consiliului (12).
(7)
Anumite state membre au solicitat, înainte de 31 octombrie 2008, în temeiul articolului 4 alineatul (2) din Regulamentul (CE) nr. 847/96, ca o parte din cotele lor pentru 2008 să fie reținute și transferate pe anul următor. În limitele specificate în respectivul regulament, cantitățile reținute trebuie adăugate la cota pentru 2009.
(8)
În temeiul articolului 5 alineatul (1) din Regulamentul (CE) nr. 847/96, trebuie făcute deduceri din cotele naționale pentru 2009 la un nivel echivalent cu cantitatea pescuită în exces. În temeiul articolului 5 alineatul (2) din Regulamentul (CE) nr. 847/96, trebuie aplicate deduceri ponderate din cotele naționale pentru 2009 în cazul depășirii debarcărilor permise în 2008 pentru anumite stocuri specificate în Regulamentele (CE) nr. 2015/2006, (CE) nr. 1404/2007, (CE) nr. 1579/2007 și (CE) nr. 40/2008.
(9)
În cazul anumitor state membre, deducerile care trebuie aplicate sunt mai mari decât cotele acestora pentru 2009. Având în vedere regulile stabilite la articolul 23 alineatul (4) din Regulamentul (CE) nr. 2371/2002, în vederea aplicării unui tratament egal statelor membre și pentru a contribui la conservarea resurselor într-un mod eficient prin compensarea, pe cât posibil, a pescuitului în exces deja realizat, este necesar să se garanteze că, și în astfel de cazuri, este dedusă cantitatea integrală. În consecință, nu trebuie să se permită navelor statelor membre respective să pescuiască speciile în cauză în zonele în discuție în 2009, iar cantitățile rămase care urmează a fi deduse trebuie deduse în anii următori. Comisia trebuie, prin urmare, să deducă din cota relevantă pe 2010 și, dacă este cazul, pe anii următori cantitatea rămasă, în conformitate cu procedura menționată la articolul 23 alineatul (4) din Regulamentul (CE) nr. 2371/2002.
(10)
Cu toate acestea, trebuie să li se permită statelor membre să compenseze cantitățile rămase care urmează a fi deduse prin obținerea, pe durata anului 2009, a unor posibilități suplimentare de pescuit pentru stocul în cauză prin intermediul unui schimb de cote realizat pe baza articolului 20 alineatul (5) din Regulamentul (CE) nr. 2371/2002, evitând, astfel, deducerea cantităților respective din posibilitățile lor de pescuit pe 2010 sau pe anii următori.
(11)
Măsurile prevăzute de prezentul regulament sunt conforme cu avizul Comitetului pentru pescuit și acvacultură,
ADOPTĂ PREZENTUL REGULAMENT:
Articolul 1
(1) Cotele de pește stabilite prin Regulamentele (CE) nr. 1139/2008, (CE) nr. 1322/2008, (CE) nr. 1359/2008 și (CE) nr. 43/2009 se majorează în conformitate cu anexa I sau se reduc în conformitate cu anexa II.
(2) Alineatul (1) se aplică fără a aduce atingere reducerilor prevăzute de Regulamentele (CE) nr. 147/2007 și (CE) nr. 635/2008.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 iulie 2009.